**Eesti Jahimeeste Seltsi Arengusuunad 2014- 2020**

**1. Sissejuhatus**

Arengusuundade määramise eesmärk on luua Eesti Jahimeeste Seltsi (Selts) pikaajaline programm, milles käsitletakse Seltsi arengu seisukohalt olulisi abinõusid ja ülesandeid. Arengusuundadega nähakse ette meetmed jahimeeste huvide kaitseks, kestliku jahinduse arendamiseks ning edukaks sotsiaalseks ja majandusklikuks toimetulekuks areneva ühiskonna tingimustes. Dokumenti koostades on arvestatud nii jahimeeste, maaomanike kui ühiskonna teiste sihtgruppide ootusi, mis tulenevad õigusolustikus, väärtushinnangutes ning keskkonnaalal tegutsemise nõuetes tehtavatest muudatustest. Arengusuundade koostamisel on lähtutud arusaamast, et kestlik jahindus on kaasaegse keskkonnakaitse meede ja osa ja seetõttu käsitleme Seltsi kui keskkonnaorganisatsiooni. Arengusuundade määratlemisel tuginesime Põhiseaduses sätestatule, et Eesti loodusvarad ja loodusressursid on rahvuslik rikkus, mida tuleb kasutada säästlikult. Samuti tõdeme, et Eesti jahinduslik ühistegemine on rikkus ja rahvusliku kultuuripärandi osa ja meie tegevus on suunatud selle kaitsmisele ja arendamisele.

Seltsi kui erialaühenduse tegevuse üldeesmärgid on järgmised:

- esindada ja kaitsta liikmete huve;

- koondada jahimehi jt huvilisi ühistegevusse;

- osutada kõrge tasemega jahinduslikku teenust (sh koolitust) ja tagada selle kättesaadavus;

- kujundada jahinduse ja jahipidamise positiivset mainet;

- üldistes huvides aidata kaasa bioloogilise mitmekesisuse säilitamisele ja taastamisele;

**2. Organisatsioon**

Eesti Jahimeeste Seltsi kui organisatsiooni vastutus ja roll käesoleval ajal ja tulevikus aina kasvab arvestades üldist sotsiaalset, tehnoloogilist, majanduslikku ja poliitilist arengut. Selts peab selles olustikus suutma järgida üldtunnustatud ja säästvaid looduskasutuse põhimõtteid ja propageerima vajalikke käitumismudeleid eetiliseks ja professionaalseks tegutsemiseks, sealhulgas jahiseltside töö korraldamiseks.

**2.1. Organisatsiooni ülesehituse standardid**

Seltsi põhikirjast tulenevate ja halduslepingust tulenevate ülesannete täitmiseks, tema usaldusväärse ja ootuspärase toimimise tagamiseks peab Selts nii avalikkuse kui ka oma liikmeskonna jaoks olema avatud, läbipaistev, aus ja õiglane, efektiivne, vastutustundlik, objektiivne, otsustav, vastastikku austav ja kollegiaalne.

2.2. Organisatsiooni põhilised eesmärgid 2014-2020:

- jahimeeste ja teiste huviliste jätkuv koondamine ja kaasamine organisatsiooni liikmeks;

- parema juurdepääsu tagamine kõrgetasemelisele ja mitmekülgsele jahindusteenusele (teenuspunktid), uute teenuste (sh teadustöö, it-lahendused) ja toodete arendamine;

- jahimeeste, maaomanike ja teiste sihtgruppide professionaalse koolituse korraldamine ja arendamine;

- ühtse jahindusliku andmebaasi (JAHIS) väljaarendamine, infokanalite sh sotsiaalmeedia aktiivne rakendamine, ajakirja „Eesti Jahimees“ jt eriala trükiste väljaandmine;

- jahinduslikku tegevust reguleeriva seadusandluse ning juhiste läbi töötamine ja täiendusettepanekute tegemine, jahindusliku hea tava kehtestamine, aukohtu loomine;

- jahimeeste maine parendamine ja usalduse tõstmine, jahindusest ja jahipidamisest positiivsema kuvandi loomine avalikkusele;

- ühiste ja liikmeskonda liitvate sündmuste korraldamine;

- jahilaskespordi ja jahilaskmise korraldamine;

- Seltsi töö ümberkorraldamine püstitatud eesmärkide realiseerimiseks.

**3. Liikmeskond**

Seltsi liikmeskond koosneb juriidilistest isikutest liikmetest. Seltsi liikmeteks võivad olla kõik juriidilised isikud kes tunnustavad Seltsi põhikirja ja kohustuvad seda täitma.

Seltsi kuulub 83 jahindusorganisatsiooni 10 456 füüsilise isikuga.

Jahimeeste arv, kes omavad kehtivat jahitunnistust riikliku andmebaasi *KLIS 2* andmete põhjal on 15987. Neid jahimehi, kes ei kuulu ühegi jahindusorganisatsiooni nimekirja on ca 3500 kuni 4000. Täpset arvu ei ole registriandmete puudulikkuse tõttu võimalik välja tuua.

Selleks, et laiendada Seltsi sotsiaalset kandepinda oleks liikmeskonda tarvilik kaasata nii jahindusorganisatsioonidesse mittekuuluvaid jahimehi kui ka erinevaid huvigruppe nagu jahikoertekasvatajad, jahilaskurid, vibujahimehed, loodusfotohuvilised (fotojaht) , teadlased, kalamehed, riigi kaitsevõimega kindlustamisega tegelejad jms. Kõiki kaasatud liikmeid ühendab hoolimine meid ümbritsevast loodusest ja soov midagi selle heaks ära teha.

**4. Jahimeeste alg- ja täiendõpe**

Jahinduses ja kogu ühiskonnas on toimunud kiired ja põhimõttelised muutused, ühiskonna areng esitab jahimeestele järjest kõrgemaid nõudeid. Omanike teadmiste, nõudmiste ja organiseerituse tase tõuseb pidevalt.

Noorjahimeeste- ja täiendkoolituse läbiviimiseks on vaja pädevaid õppejõude, keda on vaja koolitada ja olemasolevaid koolitajaid täiend koolitada.

Õppekvaliteet kogu riigis peab olema ühtlaselt kõrge.

Seltsi liikmeskonnale on vajalik teadvustada, et meie areng ja sellele vastav kaasaegne jahindusteenus eeldab teenuse osutajate e-suutlikkust.

Kujunenud olukorras on vaja:

* tõsta noorjahimeeste koolituse kvaliteeti ja täiendada aja nõuetest lähtuvalt programmi;
* minna üle täies ulatuses e-eksamite süsteemile;
* arendada välja jahindustöötajate, jahimeeste ja maaomanike täiendõppe programm ja asuda seda rakendama;
* ette valmistada vajalik hulk koolitajaid;
* parandada keskuse ja maakondlike ühenduste õppebaase.

**5. Suhtekorraldus**

Suhtekorralduses tuleb eristada siseriiklikku ja rahvusvahelist tegevust lähtuvalt nende erinevatest eesmärkidest.

**5.1. Siseriiklik suhtekorraldus**

Ümbritseva keskkonna mitmekülgne ja kiire muutumine, ühiskonna areng, samuti Seltsi tänane seisund selle taustal nõuab uut kvaliteeti avalikkusega suhtlemisel ja aktiivsemat suhtekorraldust. Ajalooliselt domineerinud äärmiselt konservatiivne, sageli pigem tõrjuv, kui avatud suhtlemise vorm jahindusega seotud küsimuste selgitamisel on loonud avalikkusele jahindusest ja jahipidamisest kui looduskasutusest aga samuti Seltsi ja selle väärtushinnangutest ebaõige ettekujutuse.

Kujunenud olukorra muutmiseks on vaja:

- tõhustada meedia jälgimist ja senisest aktiivsemalt reageerida selles avaldatule;

- laialdaselt ja järjepidevalt tutvustada avalikkusele Seltsi seisukohti;

- võtta kasutusele meetmeid, et väärtustataks jahimehe tegevust ja tema ainulaadset rolli ühiskonnas;

- tõhustada seltside suhtekorraldust kohalikul tasandil;

- luua üle riigiline meedia kontaktisikute võrgustik, kellele korraldada vastav väljaõpe;

- koostada Seltsi meediaplaan.

**5.2. Rahvusvaheline suhtekorraldus**

Rahvusvahelise suhtekorralduse eesmärgiks on olemasolevate kontaktide hoidmine ja tugevdamine ning uute loomine. Eesti Euroopa Liiduga liitumine on märkimisväärselt tõhustanud rahvusvahelist suhtlemist nii FACE ja Euroopa Liidu liikmesriikide jahindusorganisatsioonidega, kui ka CIC-ga.

Suhtlemine jahimehi koondavate rahvusvaheliste organisatsioonide ja teiste riikide jahindusorganisatsioonidega aitab kaasa kasulike kogemuste ja oskuste omandamisele nii Seltsi kui ka liikmeskonna tasandil.

Rahvusvahelise suhtekorralduse peamisteks eesmärkideks on:

- tagada Seltsi liikmete huvide esindamine rahvusvahelistes organisatsioonides ja foorumitel, milles osalemine mõjutab otseselt või kaudselt Eesti jahimeeste õigusi ja huve ning Eestis ja teistes riikides väljatöötatavat jahindust mõjutavat regulatsiooni;

- tõsta rahvusvaheliste kontaktide kaudu Seltsi tegevuse korraldamise professionaalsust ja omandada uusi kasulikke kogemusi;

- osaleda rahvusvahelise jahindusliku regulatsiooni ettevalmistamisel Eestis ja Euroopa Liidus ning jälgida selle arengut;

- elavdada ja arendada kontakte geograafiliselt, kultuuriliselt ja jahinduslikult Eestile lähedaste riikide jahindusorganisatsioonidega, et lahendada ühiseid probleeme ning esindada ühishuve rahvusvahelistel foorumitel;

- esindada jahinduslikus tegevuses ühiseid huve ja kaasa aidata teabevahetusele.

**6. Jahindusliku haldusteenuse osutamine**

Keskkonnaministeeriumi ja Seltsi vahel on sõlmitud haldusleping, mis seisneb jahitunnistuse andmises, jahitunnistuste üle arvestuse pidamises, jahiteooriaeksami ja laskekatse läbiviimises ja antud jahitunnistuste üle arvestuse pidamises. Samuti suuruluki laskekatse ja vibujahi laskekatsete läbiviimise korraldamises ja suuruluki laskekatse tunnistuste ja vibujahi laskekatse tunnistuste andmises ja antud laskekatse tunnistuste üle arvestuse pidamises.

Tervikuna see teenuseosutamine toimib ja edasine arendus peab viima teenuseosutamise uuele kvaliteedile. Selleks on vaja:

* kaasajastada andmebaas KLIS 2 ja luua dokumentide väljatrüki võimalus või tagada Seltsi andmebaasiga koostoimimine;
* arendada edasi maakondlikke või piirkondlikke teenuspunkte;
* luua Seltsi haldusspetsialisti töökoht, kes vastutab lepingu täitmise, arendamise, järelevalve, piirkondlike jahindusametnike koolituse, aruandluse jms eest.